[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.10.2006

COM(2006) 564 τελικό

2006/0194 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2007-2010)

(υποβληθείσα από την Επιτροπή) {SEC(2006) 1227}

ΑΙΤΙΟΛΟΓΙΚΗ ΕΚΘΕΣΗ

Το Διεθνές Ταμείο για την Ιρλανδία (ΔΤΙ) συνεστήθη το 1986 με σκοπό να συμβάλει στην εφαρμογή του άρθρου 10(α) της αγγλο-ιρλανδικής συμφωνίας της 15ης Νοεμβρίου 1985, στο οποίο προβλέπεται ότι « οι δύο κυβερνήσεις θα συνεργάζονται για την προώθηση της οικονομικής και κοινωνικής ανάπτυξης εκείνων των περιοχών και των δύο μερών της Ιρλανδίας, που έχουν πληγεί περισσότερο από τις συνέπειες της αστάθειας των πρόσφατων ετών, και θα διερευνήσουν τη δυνατότητα να εξασφαλίσουν, για το έργο αυτό, τη διεθνή υποστήριξη ».

Οι στόχοι του ΔΤΙ είναι "η προώθηση της οικονομικής και κοινωνικής προόδου και η ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία"*.

Μετά από τις αρχικές συνεισφορές που χορήγησαν οι Ηνωμένες Πολιτείες και άλλες χώρες, η Ευρωπαϊκή Κοινότητα, αναγνωρίζοντας το γεγονός ότι οι στόχοι του ΔΤΙ αντανακλούσαν τους επιδιωκόμενους από την ίδια στόχους, επιδίωξε να παράσχει την έμπρακτη υποστήριξή της στην πρωτοβουλία αυτή. Άρχισε να συνεισφέρει στο ΔΤΙ το 1989. Η χρηματοδότηση της ΕΚ αντιπροσωπεύει τώρα το 48 % των ετήσιων συνεισφορών σ'αυτό το ταμείο και το 40 % των μέχρι σήμερα σωρευτικών συνεισφορών. Η Επιτροπή εκπροσωπείται πάντοτε από έναν παρατηρητή σε όλες τις συνεδριάσεις του διοικητικού συμβουλίου του ΔΤΙ, από τις αρχές του 1989.

Στο πολιτικό ιστορικό της περιοχής σημειώθηκαν εξελίξεις από τότε: το 1994, οι κυριότερες παραστρατιωτικές ομάδες ανήγγειλαν εκεχειρίες· τον Απρίλιο του 1998 η συμφωνία του Μπέλφαστ («της Μεγάλης Παρασκευής») προσδιόρισε μία πολιτική ρύθμιση για την ειρηνευτική διαδικασία, περιλαμβανομένης της μεταβίβασης εξουσιών σε μια Συνέλευση της Βόρειας Ιρλανδίας και σε μια Εκτελεστική Επιτροπή, οι οποίες συγκροτήθηκαν στα τέλη του 1999. Ωστόσο, υπάρχει ακόμη σημαντικός αριθμός περιστατικών από άποψη ασφάλειας με δογματικά κίνητρα και ο ψυχολογικός και φυσικός διαχωρισμός ανάμεσα στις κύριες κοινότητες αυξάνεται. Η λειτουργία της Συνέλευσης της Βόρειας Ιρλανδίας ανεστάλη προς το παρόν και αυτό δείχνει τις απειλές και τις αβεβαιότητες που περιβάλλουν την ειρηνευτική διαδικασία στην περιοχή.

Στο πλαίσιο αυτό, η οικονομική και κοινωνική ανάπτυξη που στηρίζει την ειρήνη και τη συμφιλίωση σε τοπικό επίπεδο αποτελεί μια μακρόπνοη διαδικασία. Το ΔΤΙ, αποτελώντας ένα μέσο επίτευξης του στόχου αυτού, συμπληρώνει τις δράσεις που υλοποιούνται βάσει των προγραμμάτων της ΕΕ για την ειρήνη και τη συμφιλίωση στη Βόρειο Ιρλανδία και στη μεθοριακή περιοχή της Ιρλανδίας ("PEACE I" 1995-1999, "PEACE II" 2000-2006 και "PEACE III" 2007 - 2013).

Ωστόσο, το Διεθνές Ταμείο γνωρίζοντας ότι το σημερινό επίπεδο διεθνούς υποστήριξης δεν μπορεί να διατηρηθεί επ’αόριστον, πραγματοποίησε, το 2005, επανεξέταση των δομών του και των προτεραιοτήτων του προκειμένου να επαναπροσδιορίσει την αποστολή του εν όψει των νέων πραγματικοτήτων και ενέκρινε στρατηγικό πλαίσιο με το οποίο θα λήξει η λειτουργία του ταμείου το 2010. Η στρατηγική αυτή φέρει τον τίτλο "Sharing this Space" και δρομολογεί την τελική φάση των δραστηριοτήτων του Ταμείου (2006–2010). Στη διάρκεια αυτής της περιόδου λήξης των εργασιών το Ταμείο θα επικεντρωθεί στους τομείς που παρουσιάζουν τις μέγιστες ανάγκες και θα προσπαθήσει να εξασφαλίσει τη μακροπρόθεσμη βιωσιμότητα του έργου του.

Σύμφωνα με τον τρέχοντα κύκλο συνεισφορών**, η Ευρωπαϊκή Επιτροπή υπέβαλε επίσης αξιολόγηση των δραστηριοτήτων του ΔΤΙ στην αρμόδια για τον προϋπολογισμό αρχή***. Στην αξιολόγηση αναγνωρίζονται οι ιδιαίτερα αξιόλογες και θετικές δράσεις του IFI για την ειρήνη και τη συμφιλίωση στην περιοχή και ταυτόχρονα την επίτευξη των στόχων του. Στην έκθεση αυτή συμπεραίνεται ότι « η Επιτροπή πιστεύει ότι η χρηματοδότηση μετά το 2006 θα πρέπει να παρασχεθεί με βάση τις παρατηρήσεις της παρούσας έκθεσης, οι οποίες θα μπορούσαν να περιληφθούν είτε στο μελλοντικό κανονισμό του Συμβουλίου για την εκ μέρους της ΕΚ συνεισφορά στο ΔΤΙ, είτε σε άλλα κατάλληλα μέσα συνεργασίας μεταξύ της Επιτροπής και του ΔΤΙ ».

Με βάση την προαναφερόμενη αξιολόγηση, προτείνεται οι συνεισφορές της ΕΕ των 15 εκατομμυρίων ευρώ ετησίως στο ΔΤΙ να συνεχιστούν για μια περαιτέρω περίοδο 4 ετών. Συνεπώς, η προτεινόμενη νέα περίοδος λήγει το 2010, πράγμα που θα συμπέσει με τη λήξη της λειτουργίας του ΔΤΙ.

Στο νέο κανονισμό του Συμβουλίου θα αντικατοπτρίζονται επίσης οι παρατηρήσεις που περιέχονται στην έκθεση της Επιτροπής, ιδίως αυτές για την ενίσχυση της συνέργειας των στόχων και για το συντονισμό με τις παρεμβάσεις των διαρθρωτικών ταμείων, ιδίως με το νέο πρόγραμμα PEACE και τις διατάξεις σχετικά με την παύση λειτουργίας.

Στο πακέτο προτάσεων προς έγκριση περιλαμβάνονται:

- Πρόταση κανονισμού του Συμβουλίου σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2007-2010).

- Ανακοίνωση της Επιτροπής σχετικά με την έκθεση για το Διεθνές Tαμείο για την Ιρλανδία σύμφωνα με το άρθρο 5 του κανονισμού (ΕΚ) αριθ. 177/2005 του Συμβουλίου.

2006/0194 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία (2007-2010)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Το Διεθνές Ταμείο για την Ιρλανδία (εφεξής "το Ταμείο") ιδρύθηκε το 1986 με τη συμφωνία της 18ης Σεπτεμβρίου 1986, μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας, σχετικά με το Διεθνές Ταμείο για την Ιρλανδία (εφεξής "η συμφωνία") με σκοπό την προώθηση της οικονομικής και κοινωνικής προόδου, και την ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία, υλοποιώντας έναν από τους δεδηλωμένους στόχους της αγγλο-ιρλανδικής συμφωνίας της 15ης Νοεμβρίου 1985.

(2) Η Κοινότητα χορηγεί χρηματοδοτικές συνεισφορές στο Ταμείο από το 1989. Για την περίοδο 2005-2006 ανελήφθησαν από τον κοινοτικό προϋπολογισμό 15 εκατ. ευρώ για καθένα από τα έτη 2005 και 2006 σύμφωνα με τον κανονισμό (ΕΚ) αριθ. 177/2005 του Συμβουλίου, της 24ης Ιανουαρίου 2005, σχετικά με τις χρηματοδοτικές συνεισφορές της Κοινότητας στο Διεθνές Ταμείο για την Ιρλανδία[3]. Ο εν λόγω κανονισμός λήγει στις 31 Δεκεμβρίου 2006.

(3) Οι αξιολογήσεις που διενεργήθηκαν σύμφωνα με το άρθρο 5 του κανονισμού του Συμβουλίου (ΕΚ) αριθ. 177/2005 επιβεβαίωσαν την ανάγκη περαιτέρω στήριξης των δραστηριοτήτων του Ταμείου και παράλληλης ενίσχυσης της συνέργειας των στόχων και του συντονισμού με τις παρεμβάσεις των διαρθρωτικών ταμείων, ειδικότερα με το ειδικό πρόγραμμα για την ειρήνη και τη συμφιλίωση στη Βόρειο Ιρλανδία και στις μεθοριακές κομητείες της Ιρλανδίας (εφεξής "το πρόγραμμα PEACE") το οποίο δημιουργήθηκε σύμφωνα με τον κανονισμό (ΕΚ) αριθ. 1260/1999 του Συμβουλίου της 21ης Ιουνίου 1999 περί γενικών διατάξεων για τα διαρθρωτικά ταμεία[4].

(4) Η ειρηνευτική διαδικασία στη Βόρεια Ιρλανδία απαιτεί να συνεχιστεί η παροχή κοινοτικής στήριξης στο Ταμείο και μετά τις 31 Δεκεμβρίου 2006. Αναγνωρίζοντας την εδική προσπάθεια για την ειρηνευτική διαδικασία, χορηγήθηκε στο πρόγραμμα PEACE πρόσθετη υποστήριξη από τα διαρθρωτικά ταμεία για την περίοδο 2007 έως 2013 σύμφωνα με το άρθρο 22 του παραρτήματος II του κανονισμού (ΕΚ) αριθ. 1083/2006 του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999[5].

(5) Στη συνεδρίασή του στις Βρυξέλλες στις 15 και 16 Δεκεμβρίου 2005, το Ευρωπαϊκό Συμβούλιο κάλεσε την Επιτροπή να λάβει τα αναγκαία μέτρα προκειμένου να συνεχιστεί η κοινοτική υποστήριξη για το Ταμείο καθώς εισέρχεται στην κρίσιμη τελική φάση των εργασιών του έως το 2010.

(6) Η κοινοτική συνεισφορά στο Ταμείο θα πρέπει, κατά τα έτη 2007, 2008, 2009 και 2010 να λάβει τη μορφή οικονομικών συνεισφορών, και επομένως να λήξει ταυτόχρονα με την παύση λειτουργίας του Ταμείου.

(7) Όσον αφορά την κατανομή της κοινοτικής συνεισφοράς, το Ταμείο θα πρέπει να δίδει προτεραιότητα στα σχέδια διασυνοριακού ή διακοινοτικού χαρακτήρα, κατά τρόπο που να συμπληρώνονται οι δραστηριότητες που χρηματοδοτούνται από το πρόγραμμα PEACE κατά το διάστημα 2007 έως 2010.

(8) Βάσει της συμφωνίας, όλοι οι συνεισφέροντες οικονομικά στο Ταμείο συμμετέχουν ως παρατηρητές στις συνεδριάσεις του διοικητικού συμβουλίου του Διεθνούς Ταμείου για την Ιρλανδία.

(9) Είναι απαραίτητο να εξασφαλιστεί ο κατάλληλος συντονισμός μεταξύ των δραστηριοτήτων του Ταμείου και εκείνων που χρηματοδοτούνται από τα κοινοτικά διαρθρωτικά ταμεία βάσει του άρθρου 159 της Συνθήκης, και ειδικότερα βάσει του προγράμματος PEACE.

(10) Η παρεχόμενη από το Ταμείο στήριξη θα θεωρείται αποτελεσματική μόνο εφόσον παράγει διαρκή οικονομική και κοινωνική βελτίωση και δεν χρησιμοποιείται για να υποκαθιστά άλλες δημόσιες ή ιδιωτικές δαπάνες.

(11) Μια αξιολόγηση γα την επανεξέταση των διατάξεων παύσης λειτουργίας του Ταμείου πρέπει να πραγματοποιηθεί πριν την 1η Ιουλίου 2008.

(12) Ποσό δημοσιονομικής αναφοράς, κατά την έννοια του σημείου 38 της διοργανικής συμφωνίας της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη βελτίωση της δημοσιονομικής διαχείρισης[6] εντάσσεται στον παρόντα κανονισμό, για ολόκληρη τη διάρκεια ισχύος του προγράμματος, χωρίς με αυτό να θίγονται οι εξουσίες της αρμόδιας για τον προϋπολογισμό αρχής, όπως προσδιορίζονται στη Συνθήκη.

(13) Το ποσό της κοινοτικής συνεισφοράς προς το Ταμείο θα πρέπει να ανέρχεται σε 15 εκατ. ευρώ για καθένα από τα έτη 2007, 2008, 2009 και 2010 εκφραζόμενο σε τρέχουσες αξίες.

(14) Η στήριξη αυτή θα συμβάλλει στην ενίσχυση της αλληλεγγύης μεταξύ των κρατών μελών και μεταξύ των λαών τους.

(15) Η συνθήκη δεν προβλέπει, για την έκδοση του παρόντος κανονισμού, άλλες εξουσίες πέραν εκείνων που ορίζονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ποσό δημοσιονομικής αναφοράς για την υλοποίηση της κοινοτικής συνεισφοράς στο Διεθνές Ταμείο για την Ιρλανδία (εφεξής «το Ταμείο») για την περίοδο 2007-2010 θα είναι 60 εκατ. ευρώ.

Η αρμόδια για τον προϋπολογισμό αρχή θα εγκρίνει ετήσιες πιστώσεις εντός των ορίων των δημοσιονομικών προοπτικών.

Άρθρο 2

Η συνεισφορά θα χρησιμοποιηθεί από το Ταμείο σύμφωνα με τη συμφωνία της 18ης Σεπτεμβρίου 1986 μεταξύ της κυβέρνησης της Ιρλανδίας και της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας, σχετικά με το Διεθνές Ταμείο για την Ιρλανδία (εφεξής "η Συμφωνία").

Όσον αφορά την κατανομή της κοινοτικής συνεισφοράς, το Ταμείο θα πρέπει να δίδει προτεραιότητα στα σχέδια διασυνοριακού ή διακοινοτικού χαρακτήρα, κατά τρόπο που να συμπληρώνονται οι δραστηριότητες που χρηματοδοτούνται από τα διαρθρωτικά ταμεία, και ειδικά αυτών του προγράμματος PEACE για τη Βόρεια Ιρλανδία και τις μεθοριακές κομητείες της Ιρλανδίας.

Η συνεισφορά χρησιμοποιείται έτσι ώστε να παραγάγει διαρκή οικονομική και κοινωνική βελτίωση των συγκεκριμένων περιοχών. Δεν χρησιμοποιείται για να υποκαθιστά άλλες δημόσιες ή ιδιωτικές δαπάνες.

Άρθρο 3

Η Επιτροπή εκπροσωπεί την Κοινότητα συμμετέχοντας ως παρατηρητής στις συνεδριάσεις του διοικητικού συμβουλίου του Ταμείου (εφεξής "το διοικητικό συμβούλιο").

Το Ταμείο εκπροσωπείται, με την ιδιότητα του παρατηρητή, στις συνεδριάσεις της επιτροπής παρακολούθησης του προγράμματος PEACE, και όπου χρειάζεται, στις άλλες παρεμβάσεις των διαρθρωτικών ταμείων.

Άρθρο 4

Η Επιτροπή, σε συνεργασία με το διοικητικό συμβούλιο του Ταμείου, καθορίζει τις κατάλληλες διαδικασίες για την ενίσχυση του συντονισμού σε όλα τα επίπεδα μεταξύ του Ταμείου και των διαχειριστικών οργάνων και των φορέων υλοποίησης που έχουν συσταθεί βάσει των οικείων παρεμβάσεων των διαρθρωτικών Ταμείων, ιδίως βάσει του προγράμματος PEACE.

Άρθρο 5

Η Επιτροπή, σε συνεργασία με το διοικητικό συμβούλιο του Ταμείου, καθορίζει τις κατάλληλες διαδικασίες προβολής και ενημέρωσης, προκειμένου να προβάλλεται η συμμετοχή της Κοινότητας στα σχέδια που χρηματοδοτούνται από το Ταμείο.

Άρθρο 6

Το αργότερο έως τις 30 Ιουνίου 2008, το Ταμείο θα υποβάλει στην Επιτροπή τη στρατηγική του για την παύση των δραστηριοτήτων του Ταμείου, που θα περιλαμβάνει:

(α) σχέδιο δράσης με προβλεπόμενες πληρωμές και μια προβλεπόμενη ημερομηνία διάλυσης·

(β) μια διαδικασία αποδέσμευσης·

(γ) τη διαχείριση τυχόν υπολειμματικών ποσών και τόκων που προκύπτουν κατά την παύση λειτουργίας του Ταμείου.

Οι επόμενες πληρωμές στο Ταμείο εξαρτώνται από την έγκριση της στρατηγικής παύσης λειτουργίας από την Επιτροπή. Εάν η στρατηγική για την παύση λειτουργίας δεν υποβληθεί έως τις 30 Ιουνίου 2008, οι πληρωμές στο Ταμείο θα διακοπούν έως την παραλαβή της στρατηγικής.

Άρθρο 7

1. Η Επιτροπή διαχειρίζεται τις συνεισφορές.

Με την επιφύλαξη της παραγράφου 2, η ετήσια συνεισφορά καταβάλλεται σε δόσεις ως εξής:

(α) μια πρώτη προκαταβολή ύψους 40% καταβάλλεται αφού η Επιτροπή λάβει γραπτή δέσμευση, υπογεγραμμένη από τον πρόεδρο του διοικητικού συμβουλίου του Ταμείου, σύμφωνα με την οποία το Ταμείο συμμορφώνεται με τους όρους για τη χορήγηση της συνεισφοράς που καθορίζονται στον παρόντα κανονισμό,

(β) μια δεύτερη προκαταβολή ύψους 40% καταβάλλεται έξι μήνες αργότερα,

(γ) Η τελική πληρωμή του υπολοίπου 20% καταβάλλεται αφού προηγουμένως η Επιτροπή λάβει και αποδεχθεί την ετήσια έκθεση δραστηριοτήτων του Ταμείου και τους ελεγμένους λογαριασμούς για το εν λόγω έτος.

2. Πριν καταβάλλει μία δόση, η Επιτροπή αξιολογεί τις οικονομικές ανάγκες του Ταμείου, με βάση το διαθέσιμο υπόλοιπο του Ταμείου κατά τον προγραμματισθέντα για κάθε πληρωμή χρόνο. Εάν, από την αξιολόγηση, προκύψει ότι οι οικονομικές ανάγκες του Ταμείου δεν δικαιολογούν καταβολή μιας από τις εν λόγω δόσεις, η σχετική πληρωμή αναστέλλεται. Η Επιτροπή θα αναθεωρήσει αυτή την απόφαση με βάση τα νέα στοιχεία που θα παράσχει το Ταμείο και θα συνεχίσει τις πληρωμές όταν θα κρίνει ότι δικαιολογούνται.

Άρθρο 8

Συνεισφορά από το Ταμείο μπορεί να χορηγηθεί για μία ενέργεια η οποία λαμβάνει ή πρόκειται να λάβει οικονομική ενίσχυση βάσει παρεμβάσεων των διαρθρωτικών ταμείων, μόνον εφόσον το ποσό αυτής της οικονομικής ενίσχυσης μαζί με το 40% της συνεισφοράς από το Ταμείο δεν υπερβαίνουν το 75% του συνολικού επιλέξιμου κόστους της εν λόγω ενέργειας.

Άρθρο 9

Μια τελική έκθεση υποβάλλεται στην Επιτροπή έξι μήνες πριν από την ημερομηνία διάλυσης που προβλέπεται στη στρατηγική παύσης λειτουργίας η οποία αναφέρεται στο άρθρο 6 παράγραφος 1 σημείο α) ή έξι μήνες μετά την καταβολή της τελευταίας κοινοτικής πληρωμής, ανάλογα με το ποιο συμβαίνει πρώτο, και πρέπει να περιλαμβάνει όλες τις αναγκαίες πληροφορίες οι οποίες θα επιτρέψουν στην Επιτροπή να αξιολογήσει την υλοποίηση της συνδρομής και την επίτευξη των στόχων.

Άρθρο 10

Η συνεισφορά του τελευταίου έτους καταβάλλεται σύμφωνα με την ανάλυση των χρηματοδοτικών αναγκών που αναφέρονται στο άρθρο 7 παράγραφος 2 και με την προϋπόθεση ότι στις επιδόσεις του Ταμείου τηρείται η στρατηγική παύσης λειτουργίας που προβλέπεται στο άρθρο 6.

Άρθρο 11

Η τελική ημερομηνία επιλεξιμότητας των δαπανών είναι η 31η Δεκεμβρίου 2013.

Άρθρο 12

Ο παρών κανονισμός αρχίζει να ισχύει την 1η Ιανουαρίου 2007.

Εκπνέει την 31η Δεκεμβρίου 2010.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας πολιτικής: REGIO Δραστηριότητα: Άλλες περιφερειακές δράσεις |

Ονομασία της δρασησ: Χρηματοδοτικεσ συνεισφορες της Κοινοτητασ στο Διεθνεσ Ταμειο για την Ιρλανδια (2007-2010) |

1. ΓΡΑΜΜΗ (-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ (-ΕΣ)

13.03.12

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1. Συνολικό κονδύλι για τη δράση (Μέρος B): 60 εκατ. ευρώ για πιστώσεις

2.2. Περίοδος εφαρμογής: 2007 -2010

2.3. Συνολική πολυετής εκτίμηση των δαπανών:

α) Χρονοδιάγραμμα των πιστώσεων ανάληψης υποχρεώσεων/πιστώσεων πληρωμών (δημοσιονομική παρέμβαση) ( βλ. σημείο 6.1.1 )

εκατ. ευρώ ( τρία δεκαδικά ψηφία )

Έτος [n] 2007 | [n+1] 2008 | [n+2] 2009 | [n+3] 2010 | [n+4] | n + 5 και επόμενα έτη] | Σύνολο |

Πιστώσεις ανάληψης υποχρεώσεων | 15 | 15 | 15 | 15 | 60 |

Πιστώσεις πληρωμών | 15 | 15 | 15 | 12 | 3 | 60 |

β) Τεχνική και διοικητική συνδρομή και δαπάνες στήριξης ( βλ. σημείο 6.1.2 )

Πιστώσεις ανάληψης υποχρεώσεων |

Πιστώσεις πληρωμών |

Μερικό σύνολο α+β |

Πιστώσεις ανάληψης υποχρεώσεων | 15 | 15 | 15 | 15 | 60 |

Πιστώσεις πληρωμών | 15 | 15 | 15 | 12 | 3 | 60 |

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (βλ. σημεία 7.2 και 7.3)

Πιστώσεις ανάληψης υποχρεώσεων/ πιστώσεις πληρωμών | 0,042 | 0,042 | 0,042 | 0,042 |

ΣΎΝΟΛΟ α+β+γ |

Πιστώσεις ανάληψης υποχρεώσεων | 15,042 | 15,042 | 15,042 | 15,042 | 60,168 |

Πιστώσεις πληρωμών | 0,042 | 15,042 | 15,042 | 15,042 | 12 | 3 | 60,168 |

2.4. Συμβατότητα με το δημοσιονομικό προγραμματισμό και με τις δημοσιονομικές προοπτικές

Η πρόταση είναι συμβατή με τον ισχύοντα δημοσιονομικό προγραμματισμό.

2.5. Δημοσιονομική επίπτωση στα έσοδα:

Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

Είδος δαπάνης | Νέα | Συμμετοχή ΕΖΕΣ | Συμμετοχή υποψηφίων χωρών | Τομέας δημοσιονομικών προοπτικών |

Μη- ΥΔ | Διαχ. | ΟΧΙ | ΟΧΙ | ΟΧΙ | 1A |

4. ΝΟΜΙΚΗ ΒΑΣΗ

Άρθρο 308 (ΕΚ)

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

5.1.1. Επιδιωκόμενοι στόχοι

Η ενθάρρυνση των επαφών, του διαλόγου και της συμφιλίωσης μεταξύ των εθνικιστών και των ενωτικών σε όλη την Ιρλανδία και η προώθηση της οικονομικής και κοινωνικής προόδου των δύο κοινοτήτων.

5.1.2. Αιτιολόγηση της ενέργειας :

Η Ευρωπαϊκή Κοινότητα, αναγνωρίζοντας ότι οι στόχοι του συμπίπτουν με τους δικούς της στόχους, έχει υποστηρίξει έμπρακτα το ΔΤΙ (15 εκατ. ευρώ ετησίως από το 1989, 20 εκατ. ευρώ για καθένα από τα έτη 1995, 1996, 1997, 17 εκατ. ευρώ για τα έτη 1998 και 1999 και 15 εκατ. ευρώ για τα έτη 2000, 2001, 2002, 2003, 2004, 2005 και 2006).

Κατά τη συνεδρίασή του στις Βρυξέλλες στις 15 και 16 Δεκεμβρίου 2005, το Ευρωπαϊκό Συμβούλιο κάλεσε την Επιτροπή να προβεί στις αναγκαίες ενέργειες για να συνεχιστεί η υποστήριξη του Ταμείου από την ΕΕ καθώς εισέρχεται στην κρίσιμη τελική φάση των εργασιών του έως το 2010.

Η συνέχιση της συνεισφοράς αυτής για άλλα τέσσερα έτη έως την ολοκλήρωση της λειτουργίας του ΔΤΙ αποδεικνύει τη σαφή υποστήριξη της ΕΕ για την ειρηνευτική διαδικασία στη Βόρεια Ιρλανδία.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

- Στόχοι: προώθηση της οικονομικής και της κοινωνικής προόδου, ενθάρρυνση των επαφών, του διαλόγου και της συμφιλίωσης ανάμεσα στους εθνικιστές και στους ενωτικούς σε ολόκληρη την Ιρλανδία.

- Το Ταμείο δραστηριοποιείται κυρίως στη Βόρεια Ιρλανδία και στις παραμεθόριες περιοχές της Ιρλανδίας έχοντας ως στόχο του τις χαρακτηρισμένες μειονεκτικές περιοχές.

- Για λεπτομερή ανάλυση των δραστηριοτήτων του Ταμείου: βλ. την έκθεση της Επιτροπής και τα παραρτήματα COM(2006) 563 / SEC(2006) 1226 της 12.10.2006.

5.3. Λεπτομέρειες υλοποίησης

Η ετήσια συνεισφορά, κατόπιν αξιολόγησης των χρηματοοικονομικών αναγκών του Ταμείου, θα καταβληθεί κανονικά σε δόσεις ως εξής: η πρώτη προκαταβολή ύψους 40% καταβάλλεται αφού η Επιτροπή λάβει γραπτή δέσμευση, υπογεγραμμένη από τον πρόεδρο του διοικητικού συμβουλίου του Ταμείου, σύμφωνα με τους όρους του κανονισμού του Συμβουλίου· η δεύτερη προκαταβολή ύψους 40 % καταβάλλεται έξι μήνες αργότερα και η τελική πληρωμή του υπολοίπου 20% καταβάλλεται αφού προηγουμένως η Επιτροπή λάβει και αποδεχθεί την ετήσια έκθεση δραστηριοτήτων του Ταμείου και τους ελεγμένους λογαριασμούς για το εν λόγω έτος.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1. Συνολικές δημοσιονομικές επιπτώσεις στο μέρος Β – (για ολόκληρη την περίοδο προγραμματισμού)

6.1.1. Δημοσιονομική παρέμβαση

Πιστώσεις ανάληψης υποχρεώσεων σε εκατ. ευρώ (τρία δεκαδικά ψηφία)

Κατανομή | [Έτος n] 2007 | [n+1] 2008 | [n+2] 2009 | [n+3] 2010 | [n+4] | [n+5 και επόμενα έτη] | Σύνολο |

Δράση 1 | 15 | 15 | 15 | 15 | 60 |

Δράση 2 |

κ.λπ. |

ΣΥΝΟΛΟ | 15 | 15 | 15 | 15 | 60 |

6.1.2. Τεχνική και διοικητική βοήθεια, δαπάνες στήριξης και δαπάνες πληροφορικής (πιστώσεις ανάληψης υποχρεώσεων)

Άνευ αντικειμένου.

6.2. Υπολογισμός του κόστους ανά σχεδιαζόμενο μέτρο στο μέρος Β (για ολόκληρη την περίοδο προγραμματισμού)

Άνευ αντικειμένου.

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1. Επιπτώσεις στους ανθρώπινους πόρους

Κατηγορίες θέσεων απασχόλησης | Προσωπικό που θα διατεθεί για τη διαχείριση της δράσης με χρήση των υφιστάμενων ή/και συμπληρωματικών ανθρώπινων πόρων | Σύνολο | Περιγραφή των καθηκόντων που απορρέουν από τη δράση |

Αριθμός θέσεων μόνιμης απασχόλησης | Αριθμός θέσεων έκτακτης απασχόλησης |

Μόνιμοι ή έκτακτοι υπάλληλοι | A B C | 0,2 0,1 | 0,2 0,1 | Αν χρειάζεται, μπορεί να επισυναφθεί λεπτομερέστερη περιγραφή των καθηκόντων. |

Άλλοι ανθρώπινοι πόροι |

Σύνολο | 0,3 | 0,3 |

7.2. Συνολικές δημοσιονομικές επιπτώσεις των ανθρώπινων πόρων

Κατηγορία ανθρώπινων πόρων | Ποσά σε ευρώ | Μέθοδος υπολογισμού * |

Μόνιμοι υπάλληλοι Έκτακτοι υπάλληλοι | 32 400 | 0,3 * €108 000 |

Άλλοι ανθρώπινοι πόροι (να αναφερθεί η γραμμή του προϋπολογισμού) |

Σύνολο | 32 400 |

Τα ποσά αντιστοιχούν στις συνολικές δαπάνες για 12 μήνες.

7.3. Άλλες δαπάνες διοικητικής λειτουργίας που απορρέουν από τη δράση

Γραμμή προϋπολογισμού (αριθμός και ονομασία) | Ποσά σε ευρώ | Μέθοδος υπολογισμού |

Συνολικό κονδύλιο (Τίτλος A7) A0701 – Αποστολές A07030 – Συνεδριάσεις A07031 – Επιτροπές υποχρεωτικής γνωμοδότησης A07032 – Επιτροπές μη υποχρεωτικής γνωμοδότησης A07040 – Διασκέψεις A0705 – Μελέτες και παροχή συμβουλών Άλλες δαπάνες (να προσδιοριστούν) Έλεγχος | 8 000 1600 | 800 EUR * 10 κατ’ έτος (5 αποστολές των 2 ημερών κατά μέσο όρο) 800 EUR * 2 κατ’ έτος |

Συστήματα πληροφόρησης (A-5001/A-4300) |

Άλλες δαπάνες – Μέρος A (να προσδιοριστούν) |

Σύνολο | 9 600 |

Τα ποσά αντιστοιχούν στις συνολικές δαπάνες για 12 μήνες.

I. Ετήσιο σύνολο (7.2 + 7.3) II. Διάρκεια της δράσης III. Συνολικό κόστος της δράσης (I x II) | 42 000 EUR 4 έτη 168 000 EUR |

8. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

8.1. Επακόλουθα μέτρα

Η Επιτροπή θα παρακολουθεί τις δραστηριότητες του Ταμείου μέσω της διαρκούς της παρουσίας στο διοικητικό συμβούλιο με το καθεστώς του παρατηρητή. Ενημερώνεται για όλες τις προτεινόμενες αποφάσεις του Ταμείου πριν υποβληθούν στο συμβούλιο. Επιπλέον, οι δραστηριότητες του Ταμείου ελέγχονται από τις υπηρεσίες ελέγχου και λογιστικού ελέγχου της ΓΔ REGIO. Οι δείκτες των αποτελεσμάτων είναι ο αριθμός και η αξία των σχεδίων που εγκρίνονται από το ΔΤΙ.

8.2. Λεπτομέρειες πραγματοποίησης και περιοδικότητα της προβλεπόμενης αξιολόγησης

Κάθε χρόνο το ΔΤΙ υποβάλλει στην Επιτροπή τους ετήσιους λογαριασμούς του και την έκθεση δραστηριοτήτων του, που πρέπει να ικανοποιούν τις απαιτήσεις της Επιτροπής για να συνεχιστούν οι πληρωμές προς το Ταμείο. Επιπλέον, οι πληρωμές στο Ταμείο υπόκεινται σε αξιολόγηση των οικονομικών αναγκών του Ταμείου, που διενεργείται από την Επιτροπή με βάση τα διαθέσιμα του Ταμείου κατά τον προγραμματισθέντα για κάθε πληρωμή χρόνο.

Δεδομένου ότι η διάρκεια ζωής του λήγει το 2010 το ΔΤΙ πρέπει να υποβάλει στην Επιτροπή έως τον Ιούνιο του 2008 το αργότερο, τη στρατηγική του για τη λήξη των δραστηριοτήτων του Ταμείου και οι πληρωμές που απομένουν να γίνουν στο Ταμείο εξαρτώνται από την έγκριση της στρατηγικής για την παύση της λειτουργίας από την Επιτροπή.

Μια τελική έκθεση πρέπει να υποβληθεί στην Επιτροπή έξι μήνες πριν από την καταληκτική ημερομηνία που προβλέπεται στη στρατηγική για την παύση της λειτουργίας στο άρθρο 6 στοιχείο α) του παρόντος κανονισμού ή έξι μήνες μετά την τελευταία πληρωμή εκ μέρους της Κοινότητας, όποιο από τα δύο γεγονότα συμβαίνει ενωρίτερα, και πρέπει να περιλαμβάνει όλες τις απαραίτητες πληροφορίες που θα δώσουν τη δυνατότητα στην Επιτροπή να αξιολογήσει την υλοποίηση της βοήθειας και την επίτευξη των στόχων.

9. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Η Επιτροπή εκπροσωπείται στο διοικητικό συμβούλιο του Ταμείου και η τελική ετήσια συνεισφορά καταβάλλεται μόνο εφόσον παραληφθεί και γίνει δεκτή η ετήσια έκθεση του Ταμείου και ο έλεγχος των λογαριασμών. Επιπλέον, οι δραστηριότητες του Ταμείου ελέγχονται από τις υπηρεσίες ελέγχου και λογιστικού ελέγχου της ΓΔ REGIO.

* Συμφωνία μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βορείου Ιρλανδίας και της κυβέρνησης της Ιρλανδίας σχετικά με το Διεθνές Ταμείο για την Ιρλανδία, 18 Σεπτεμβρίου 1986 (όπως τροποποιήθηκε τελευταία στις 10 Οκτωβρίου 2000)· UK Treaty Series N°58 (1987) Cm 266 / Republic of Ireland N°1 (1986) Cmnd 9908.

** Κανονισμός (ΕΚ) αριθ. 177/2005 του Συμβουλίου, της 24.01.2005. ΕΕ L 30 της 03.02.2005, σ. 1-3.

*** COM(2006) 563 τελικό, 12.10.2006.

[1] ΕΕ C, σ.

[2] ΕΕ C, σ.

[3] ΕΕ L 30 της 3.2.2005, σ. 1.

[4] ΕΕ L 161 της 26.6.1999, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 173/2005 (ΕΕ L 29 της 2.2.2005, σ. 3) και καταργήθηκε και αντικαταστάθηκε από τον κανονισμό (ΕΚ) αριθ. 1083/2006 (ΕΕ L 210 της 31.7.2006, σ. 210) από την 1η Ιανουαρίου 2007.

[5] ΕΕ L 210 της 31.7.2006, σ. 25.

[6] ΕΕ C 139 της 14.6.2006, σ. 1.